八佾第三

《论语》 · 孔子弟子及再传弟子

孔子谓季氏：八佾舞于庭，是可忍也，孰不可忍也？

子曰：人而不仁，如礼何？人而不仁，如乐何？

林放问礼之本。子曰：大哉问！礼，与其奢也，宁俭；丧，与其易也，宁戚。

子曰：君子无所争，必也射乎！揖让而升，下而饮，其争也君子。

子曰：周监于二代，郁郁乎文哉！吾从周。

子入太庙，每事问。

定公问：君使臣，臣事君，如之何？孔子对曰：君使臣以礼，臣事君以忠。

子曰：关雎，乐而不淫，哀而不伤。

子谓韶：尽美矣，又尽善也。谓武：尽美矣，未尽善也。